# Consell de la República

El Consell de la República, abans Consell per la República o Consell per la República Catalana, és el nom d'una organització política privada que té per objectiu fer efectiva la independència de Catalunya, culminar el procés constituent de la República Catalana i internacionalitzar la causa. També promou la defensa dels drets civils i polítics i té el suport del Partit Demòcrata, Esquerra Republicana, Poble Lliure, Independentistes d'Esquerres, Acció per la República, Demòcrates i Solidaritat Catalana per la Independència.
El Consell està format per un president, que ha estat fins al 2024 Carles Puigdemont, un vicepresident i deu membres més. L'activitat de l'entitat se centra a donar projecció al republicanisme català a escala internacional i a mantenir reunions periòdiques amb diferents agents socials, polítics i governamentals per tal de coordinar-ne l'estratègia. Per aquest motiu, hom atribueix a l'organització les funcions de govern en l'exili de la República Catalana. L'entitat es finança amb capital privat a través d'aportacions de la societat civil.

## Història

El Consell de la República es va presentar al Saló de Sant Jordi del Palau de la Generalitat de Catalunya (Barcelona) el 30 d'octubre de 2018 per part de Carles Puigdemont, Toni Comín, Quim Torra i Pere Aragonès. L'acte va comptar amb l'assistència dels membres del Govern de Catalunya, diputats i representants d'organitzacions civils. El dia 8 de desembre de 2018 es va presentar el Consell de la República al Teatre Nacional Flamenc a Brussel·les. El primer consell, a més de Puigdemont i Comín, va estar format per Antoni Castellà, Guillem Fuster, Carme García, Lluís Llach, Aurora Madaula, Antoni Morral, Elisenda Paluzie, Isaac Peraire, Clara Ponsatí, Lluís Puig, Rut Ribas, Marta Sibina i Neus Torbisco.
El 29 de febrer de 2020 el Consell va realitzar un acte multitudinari al Parc de les Exposicions de Perpinyà..
El 19 de desembre de 2020 el Consell va aprovar un full de ruta per assolir la independència de Catalunya que passava per activar la DUI a partir d'una «acumulació de desbordaments».
El març de 2022 Puigdemont fou reelegit president del Conselli l'abril del mateix any va presentar el seu equip, format per:
Carles Puigdemont va dimitir el 6 de novembre del 2024 com a president del Consell de la República i va convocar eleccions que tindran lloc a principis de febrer
El desembre de 2024 els sis treballadors de l’entitat foren acomiadats després que CatGlobal ASBL, l’associació belga que gestionava els comptes de l'entitat decidís no continuar finançant l’Associació Catalana per la República Global (ACRG), creada l’octubre del 2023 per Toni Comín per obtenir una fiscalitat més baixa als empleats al disposar d'un NIF espanyol. La dissolució succeí després d'una auditoria en la qual es qüestionaren despeses personals que Comín facturà a CatGlobal.

### Govern

(2022-2024)
* Toni Comín: Vicepresident
* Antoni Castellà: Responsable de Relacions amb l’AR i Relacions Institucionals
* Aurora Madaula: Responsable d’Acció Política Interior
* Teresa Vallverdú: Responsable de Desplegament Reglamentari
* Montserrat Corrons: Responsable de Suport als Consells Locals
* Carme Garcia: Responsable de Coordinació de les Delegacions dels Països Catalans
* Neus Torbisco: Responsable d’Acció Internacional
* Guillem Fuster: Responsable d’Acció Econòmica i Secretari de Govern
* Lluis Puig: Responsable d’Acció cultural
* Lluis Llach: Conseller polític

## Objectius

El Consell té com a objectius: fer efectiva la independència de Catalunya, culminar el procés constituent de la República Catalana, difondre la causa republicana a escala internacional i promoure la defensa dels drets civils i polítics. Per tal d'assolir aquests objectius, l'entitat impulsa un sistema de democràcia digital que fomenta la participació de la ciutadania i les entitats.

## Organització

El Consell de la República està format per tres òrgans: l'Assemblea de Representants, el Consell de Govern i la Presidència del Consell.

### Assemblea de Representants

L'Assemblea de Representants és una institució que està formada per diputats i representants del món local i la societat civil. Les seves funcions són: impulsar la internacionalització de la causa de la independència i de protecció dels drets fonamentals de Catalunya; desenvolupar la metodologia del procés constituent; elegir la Presidència del Consell; fer seguiment de l'activitat del Consell i la Presidència, impulsar-la i establir fórmules de transparència i control i, per acabar, totes aquelles funcions que acordi per majoria la mateixa Assemblea.

### Consell de Govern

El Consell de Govern està format d'acord amb la composició de l'Assemblea de Representants. Les seves funcions són: assessorar la Presidència, fomentar accions per avançar cap a la República, impulsar debats constituents i facilitar les eines necessàries per al seu desenvolupament, donar comptes d'activitat semestralment a l'Assemblea i, finalment, altres funcions que li encarregui l'Assemblea. Més enllà de l'equip actual, anteriorment n'han format part: Meritxell Budó, Meritxell Serret, Antoni Morral, Elisenda Paluzie, Isaac Peraire, Clara Ponsatí, Rut Ribas i Marta Sibina.

### Presidència

Inicialment exercirà la direcció del Consell «Puigdemont i els exconsellers a l'exili que s'hi vulguin incorporar». Posteriorment, serà l'Assemblea de Representants qui l'escolleixi.
Les funcions de la presidència són: presidir el Consell de Govern i nomenar els seus membres, realitzar la representació exterior del Consell; internacionalitzar la protecció dels drets civils i polítics a Catalunya; impulsar les polítiques, estratègies i els consensos necessaris per assolir la República i, per acabar, relacionar-se de manera efectiva amb les institucions polítiques, econòmiques, socials i cíviques de Catalunya.

## Referències

* ↑ «El Consell per la República canvia el nom i passa a dir-se Consell de la República». VilaWeb, 18-09-2022. Arxivat de l'original el 18 de setembre 2022. [Consulta: 19 setembre 2022].
* ↑ «Què és i què fa el Consell per la República: les deu preguntes i respostes». Vilaweb, 09-12-2018. [Consulta: 11 desembre 2024].
* ↑ Agències. «L'ANC i el Consell per la República tenen clar que la decisió del TGUE "no s'ajusta a la legalitat de la UE"». La República, 09-06-2021. [Consulta: 11 desembre 2024].
* ↑ «ERC entra formalment al Consell per la República». Arxivat de l'original el 2020-03-26. [Consulta: 26 març 2020].
* ↑ «Poble Lliure reivindica el Consell per la República contra les crítiques de la CUP». Arxivat de l'original el 2020-03-16. [Consulta: 26 març 2020].
* ↑ «‘Independentistes d'esquerra’ presenta un manifest en suport a Puigdemont i al Consell per la República», 22-02-2020. Arxivat de l'original el 2020-03-26. [Consulta: 26 març 2020].
* ↑ «Acció per la República inicia su proceso fundacional» (en castellà), 29-11-2019. Arxivat de l'original el 2020-02-21. [Consulta: 26 març 2020].
* ↑ «Castellà (Demòcrates) se incorpora al Consell de Govern del Consell per la República» (en castellà), 08-12-2018. Arxivat de l'original el 2020-03-26. [Consulta: 26 març 2020].
* ↑ «SI accepta, en funcions, incorporar-se al Consell de Govern del Consell per la República | Solidaritat Catalana per la Independència». [Consulta: 5 setembre 2020].
* 1 2 Tedó, Xavi «Consell de la República i Assemblea de Representants: així funcionarà el Govern a l'exili». Ara, 28-02-2018. Arxivat de l'original el 13 d’octubre 2019 [Consulta: 1r març 2018].
* ↑ Bowcott, Owen; Jones, Sam «Puigdemont vows to lead Catalan government in exile» (en anglès). The Guardian, 02-03-2018. Arxivat de l'original el 11 d’abril 2019 [Consulta: 4 març 2018].
* ↑ «Govern a l'exili: com funcionarà i què farà?». VilaWeb, 04-03-2018. Arxivat de l'original el 25 d’octubre 2020 [Consulta: 5 març 2018].
* 1 2 «El Consell». Consell per la República. Arxivat de l'original el 6 de juliol 2019 [Consulta: 21 agost 2019].
* ↑ «RECULL FOTOGRÀFIC Les imatges que no us podeu perdre d'un dia històric a Perpinyà». Vilaweb, 29-02-2020 [Consulta: 1r març 2020].
* ↑ Palau, Òscar «El CpR proposa fer efectiva la DUI per “desbordament”». El Punt Avui [Barcelona], 20-12-2020. Arxivat de l'original el 20 de desembre 2020 [Consulta: 20 desembre 2020].
* ↑ «Carles Puigdemont és reelegit president del Consell per la República amb el 86% dels vots», 05-03-2022. Arxivat de l'original el 2022-04-09. [Consulta: 9 abril 2022].
* ↑ «Qui és qui al nou govern del Consell per la República?». Arxivat de l'original el 2022-04-08. [Consulta: 9 abril 2022].
* ↑ «Puigdemont dimiteix com a president del Consell de la República i convoca eleccions». Vilaweb. [Consulta: 12 gener 2024].
* ↑ «Acomiadaments i deutes amb la Seguretat Social corquen més el Consell de la República». El Móna. [Consulta: 12 gener 2025].
* ↑ «Què és el Consell per la República?». Youtube, 10-01-2019. Arxivat de l'original el 1 de maig 2019 [Consulta: 21 agost 2019].
* ↑ N. Orriols «Com funcionarà el Consell per la República?». Ara, 08-12-2018. Arxivat de l'original el 9 de desembre 2018 [Consulta: 9 març 2019].
* ↑ «Els fets de l'Alguer disparen les inscripcions al Consell per la República». Arxivat de l'original el 2021-10-03. [Consulta: 3 octubre 2021].

## Vegeu també

* Govern de Catalunya 2016-2017

## Enllaços externs

* Consell de la República
* El Govern de la Generalitat de Catalunya: dossier temàtic.
* Consells Locals per la República: https://consellrepublica.cat/consells-locals/